偈頌三十首  其三○
作者：釋印肅
朝代：宋

paragraphs: 出家無易事，了道亦非難。
各自要努力，如人擔上山。
累劫負償命，此生莫等閑。
遇時若不順，展轉落讎關。
佛與人方便，度人及登山。
布身而填險，爲眾代艱難。
荷擔如來者，莫道不當番。
汝逆和尚順，明朝報愈艱。
汝見有福者，擁從物如山。
在處皆如是，因修得世間。
若爭人我相，不如快下山。
若酬自己債，豈用學燒丹。
相逢無別有，動不是風幡。
前後都還却，獨坐大雄山。